Mareli Visser se nuwe resepteboek, Uitgerys, is hier! | Vrouekeur
Wat maak jy vir die mense wat jy liefhet? Bak vir hulle iets heerlik uit dié buitengewone resepteboek.
Mareli deel haar beste suurdeeggebak-resepte: daar is resepte vir basiese brode; brood vir ontbyt; bolletjies, rolletjies en stokkies; brood vir braai; platbrode; gevulde brode; soetbrode en brode wat pronk. Selfs vir oorskietbrood het sy wonderlike planne. Sy verduidelik ook hoe om jou eie gisplantjie te kweek, asook om die basiese prosesse van gisting, knie, rys, vorming en bak onder die knie te kry.
In 'n wêreld van massaproduksie en additiewe is dié boek oor regte vakmanskap 'n vars briesie vir gebak.
Mareli was die wenner van die eerste Koekedoor 2015. Sy is 'n boervrou van Douglas en leef haar passie vir kos uit deur spyseniering vir groot funksies en troues. Sy tree ook landwyd op by feeste en skoue en die gehoor is gaande oor haar vriendelike en spontane persoonlikheid.
Sy is bekend vir die ongelooflike mooi troukoeke wat sy bak en versier. Ook het sy 'n liefde vir tuisgebakte brood en ander suurdeeggebak.